MMA:ille annetaan rahoitustukea pääasiassa Euroopan kehitysrahastosta (EKR), josta niille on osoitettu yhdennentoista EKR:n puitteissa 364,5 miljoonaa euroa ohjelmakaudelle 2014–2020.

Merentakaisten maiden ja alueiden assosiaatiosta annetulla päätöksellä (MMA-assosiaatiopäätös) luodaan oikeudellinen kehys merentakaisten maiden ja alueiden (MMA:t), niiden jäsenvaltioiden, joihin MMA:t ovat sidoksissa, ja Euroopan unionin välisille suhteille. Euroopan unionin toiminnasta tehdyn sopimuksen (SEUT-sopimus) mukaisesti MMA-assosiaatiopäätöksen tarkoituksena on tukea MMA:iden kestävää kehitystä ja edistää unionin arvoja maailmanlaajuisesti.

MMA:illa on päävastuu ohjelma-asiakirjojen laatimisesta, mukaan lukien painopisteistä, joihin niiden strategiat perustuvat, ja tarvittavien kuulemisten järjestämisestä paikallistasolla. MMA:iden pyynnöstä niille on tarjottu ohjelmasuunnitteluprosessin aikana teknistä apua MMA-assosiaatiopäätöksen 81 artiklan mukaisesti.

Budjettituki on suosituin hallintoaluekohtaisten määrärahojen täytäntöönpanomuoto MMA:issa (tähän mennessä 13 MMA:ta 16:sta saa tukea EKR:stä). Siirtyminen pois monien MMA:iden aiemmin käyttämästä hanketuesta edustaa myönteistä kehitystä. Budjettituki on tehokas tapa ratkaista monialaisia, pitkäaikaisia ja rakenteellisia haasteita ja pitää yllä rakentavaa poliittista vuoropuhelua.

MMA-assosiaatiopäätöksen neljännessä osassa vahvistetaan MMA:ita koskeva erityinen ohjelmasuunnitteluprosessi. Toisin kuin AKT-maiden kohdalla, ohjelmasuunnittelu ei perustu maaohjelmiin vaan yksivaiheiseen prosessiin eli ohjelma-asiakirjan laatimiseen. Asiakirjassa on kaksi osaa: 1) EU:n toimintastrategia (A-osa) ja 2) toimenpideasiakirja (B-osa). Kunkin MMA:n ohjelma-asiakirjan hyväksymiseen tarvittiin ainoastaan yksi muodollinen komission päätös, joka kattaa sekä strategiset suuntaviivat että yksityiskohtaisen ohjelman.

Hallintoalueita ja alueita koskevien ohjelmien lisäksi MMA:iden sisäistä yhteistyötä edistetään temaattisella ohjelmalla, joka on yhdennentoista EKR:n ainoa kaikkiin MMA:ihin kohdistuva ohjelma.

Kolmella alueellisella ohjelmalla pyritään edistämään yhteistyötä sellaisten MMA:iden välillä, jotka sijaitsevat samalla alueella ja joilla on samankaltaisia haasteita ja tavoitteita. Aluekohtaisista määrärahoista rahoitettavilla toimilla tuetaan sellaisten kokonaisvaltaisten alueellisten ohjelmien ja hankkeiden laatimista ja täytäntöönpanoa, joilla pyritään ratkomaan näitä haasteita. MMA:ita kannustetaan kumppanuuteen muiden rahoituslähteiden, myös Euroopan unionin rahoitusvälineiden, kanssa osana naapureina sijaitsevien Afrikan, Karibian ja Tyynenmeren (AKT) maiden ja/tai kolmansien maiden sekä EU:n syrjäisimpien alueiden kanssa tehtävää yhteistyötä.

MMA-assosiaatiopäätöksessä vahvistettujen kriteerien perusteella yhdennestätoista EKR:stä voidaan myöntää hallintoaluekohtaisia määrärahoja 16 MMA:lle. On huomattava, että Grönlanti saa rahoitusta suoraan unionin yleisestä talousarviosta Grönlanti-päätöksen mukaisesti.

·Myös kestävässä kasvussa saatiin aikaan huomattavaa edistystä käynnissä olevalla Montserratin budjettitukiohjelmalla, josta maksettiin kolmas kiinteämääräinen maksuerä (2,9 miljoonaa euroa) ja toinen vaihtelevansuuruinen maksuerä (2 miljoonaa euroa) osana covid-19-torjuntatoimia. Budjettitukiohjelmalla edistetään muun muassa uusiutuvan energian ja matkailun kehittämistä. Matkailuala on taantunut covid-19-pandemian takia.

Kaikkien osapuolten sitoutumisen ansiosta yhdennentoista EKR:n ohjelmasuunnittelussa on vuonna 2020 edistytty lisääntyneen yhteistyön ja vuoropuhelun keinoin. Sint Maartenin ja Curaçaon ohjelma-asiakirjat hyväksyttiin vuonna 2020. Näin ollen kaikki 16 MMA:ta, joille on osoitettu varoja EKR:stä, ovat saaneet ohjelmasuunnittelunsa valmiiksi . Vuonna 2020 yhdennestätoista EKR:stä maksettiin MMA:ille rahoitustukea 53,67 miljoonaa euroa (ks. liite).

Vuonna 2020 jatkettiin teknisen avun käyttöönottoa hallintoaluekohtaisten ja alueellisten tulojen ja menojen hyväksyjien tukemiseksi ohjelmasuunnitteluprosessissa. Uusi teknisen yhteistyön väline IV (2 miljoonaa euroa) hyväksyttiin. Yhdennentoista EKR:n teknisen yhteistyön välineistä II ja III maksettiin vuonna 2020 yhteensä 1 876 946 euroa. Ne käytettiin teknisen avun sopimuksiin tai selvityksiin, joita on tehty MMA:iden ohjelmasuunnittelun ja alakohtaisten strategioiden määrittelyn tueksi tai MMA:iden budjettitukikelpoisuuden selvittämiseksi.

MMA-kumppaneiden kanssa on käyty budjettitukiohjelmien puitteissa yleisesti koko vuoden mittaan säännöllistä poliittista vuoropuhelua makrotalouden tilanteesta, julkisesta varainhoidosta ja alakohtaisista politiikoista.

·Saint-Pierre ja Miquelonin matkailualaa koskeva budjettitukiohjelma saatiin päätökseen vuonna 2019, ja maksujen kumulatiivinen kokonaismäärä oli 26 miljoonaa euroa. Vuonna 2020 sidottiin 1,1 miljoonan euron covid-19-maksuerä, joka oli määrä maksaa vuoden 2021 alussa. Matkailu- ja meriliikennealalla tapahtui kehitystä, mistä on osoituksena majoituskapasiteetin merkittävä kasvu ja meriliikennepalvelujen lisääntyminen Saint-Pierre ja Miquelonin ja Kanadan Newfoundlandin välillä.

·Uusi-Kaledonia jatkoi työllisyyttä koskevia pyrkimyksiään. Sen tavoite on lisätä mahdollisuuksia päästä koulutusohjelmiin ja parantaa työllisyysastettaan ja koulutuksessa olevien määrää. Budjettitukiohjelmasta maksettiin neljäs kiinteämääräinen maksuerä (8,84 miljoonaa euroa) covid-19-torjuntatoimien osana.

·Ranskan Polynesian kestävää matkailua koskeva strategia on kohdannut merkittäviä haasteita covid-19-pandemian takia. Se kuitenkin edistyi alakohtaisessa politiikassaan, ja näin ollen voitiin maksaa kolmas kiinteämääräinen maksuerä (12,4 miljoonaa euroa) osana covid-19-torjuntatoimia. Myös Pitcairn jatkoi strategisen kehityksen suunnitelmansa toteuttamista edistämällä matkailua, ja sille maksettiin covid-19-torjuntatoimien osana toinen kiinteämääräinen maksuerä (0,8 miljoonaa euroa) ja vaihtelevansuuruinen maksuerä (0,55 miljoonaa euroa). Näin ollen ohjelma päätettiin.

·Tyynenmeren alueen alueellisella PROTEGE-ohjelmalla (Projet régional océanien des territoires pour la gestion durable des écosystèmes, 36 miljoonaa euroa) tuetaan alueen kestävää ja ilmastonmuutokseen mukautuvaa kehitystä suojelemalla luonnon monimuotoisuutta ja uusiutuvia luonnonvaroja. Se on jatkoa kymmenennen EKR:n alueelliselle INTEGRE-ohjelmalle (Initiative des territoires pour la gestion régionale de l’environnement, 12 miljoonaa euroa), jolla tuettiin rannikkoalueiden integroitua hallintaa ja vahvistettiin kestävää kehitystä koskevaa alueellista yhteistyötä. Toinen maksu (9,44 miljoonaa euroa) tehtiin huhtikuussa 2020, jolloin maksujen kokonaismäärä oli 16,28 miljoonaa euroa. Toinen ohjauskomitea kokoontui huhtikuussa 2020.

·Karibianmeren alueen alueelliselle ohjelmalle ReSEMBID (Resilience, Sustainable Energy and Marine Biodiversity, 42,67 miljoonaa euroa) maksettiin alkuperäisen 40 miljoonan euron määräosuuden lisäksi B-määrärahoista Karibianmeren alueen MMA:ille 2,67 miljoonaa euroa covid-19-tukena. ReSEMBID-ohjelmalla vahvistetaan ympäristön kannalta kestävää talouskehitystä painottamalla selviytymiskykyä, kestävää energiaa ja meriluonnon monimuotoisuutta. Tavoitteena on kunnostaa vanhentunutta infrastruktuuria ja lisätä sen energiatehokkuutta sekä kehittää meriluonnon monimuotoisuuden suojelua ja kestävää hallintaa. Lisäksi ohjelmalla pyritään parantamaan meriluonnon kykyä sopeutua äärimmäisiin ja toistuviin luonnonilmiöihin. Tähän mennessä on maksettu 3,62 miljoonaa euroa. Ensimmäinen ohjauskomitea kokoontui syyskuussa 2020. Karibianmeren alueen elpymisen tueksi pandemian alkuvaiheessa maaliskuussa 2020 perustettiin covid-19-palautumis- ja toimintatukiväline ReSEMBID-ohjelman erottamattomana osana.

·Intian valtameren alueen alueellisen ohjelman (Projet de Restauration des Ecosystèmes Insulaires de l’Océan Indien, 4 miljoonaa euroa) tavoitteena on ennallistaa ekosysteemejä Ranskan eteläisillä ja Etelämantereella sijaitsevilla saarilla alueellisen monimuotoisuuden hyväksi. Rahoitusosuussopimus Ranskan kehitysyhteistyöviraston (Agence Française de Développement, ADF) kanssa allekirjoitettiin heinäkuussa 2019, ja sopimuksen puitteissa oli maksettu yhteensä 2,28 miljoonaa joulukuuhun 2020 mennessä. Ensimmäinen ohjauskomitea kokoontui marraskuussa 2020.

·Yhdennentoista EKR:n kaikki MMA:t kattavan temaattisen ohjelman (17,8 miljoonaa euroa), jonka uusi nimi on GO – Green Overseas -ohjelma, tavoitteena on tukea MMA:iden kestävää taloudellista, sosiaalista ja ympäristöön liittyvää kehitystä painottamalla vähähiilisiä kestävän energian talouksia. Siihen katsotaan kuuluvaksi myös kestävyys ilmastonmuutosta ja covid-19-pandemiaa vastaan. Sopimus valitun täytäntöönpanoviraston Expertise Francen kanssa allekirjoitettiin elokuussa 2020. Ensimmäinen maksuerä (1,66 miljoonaa euroa) maksettiin myöhemmin vuonna 2020.

Lisäksi EU:n vuonna 2020 antamalla toiminta-avustuksella (550 000 euroa) tuettiin merentakaisten maiden ja alueiden assosiaatiota (OCTA). Avustus paransi assosiaation valmiuksia täyttää tehtävänsä. Tämä koski erityisesti MMA-kumppaneiden koordinointia EU:n kanssa käytävän vuoropuhelun helpottamiseksi, kumppanuuden edistämiseksi ja sen jäsenten yhteisen työn tukemiseksi useilla yhteistä etua koskevilla EU–MMA-assosiaation osa-alueilla.

c)Institutionaalinen vuoropuhelu

Assosiaatiossa on määritetty kolme vuoropuhelufoorumia:

MMA–EU-foorumi

Kahdeksastoista MMA–EU-foorumi järjestettiin Brysselissä joulukuussa 2020 videokonferenssiyhteyksin covid-19-rajoitusten vuoksi, ja sen puheenjohtajana toimi kansainvälisistä kumppanuuksista vastaava Euroopan komission jäsen Jutta Urpilainen. Siihen osallistui MMA:iden ja jäsenvaltioiden, joihin ne ovat sidoksissa, korkean tason edustajia. Curaçao osallistui viimeistä kertaa OCTA:n puheenjohtajamaana ja Uusi-Kaledonia aloittavana puheenjohtajamaana.

MMA–EU-foorumissa EU, MMA:t ja jäsenvaltiot, joihin MMA:t ovat sidoksissa, totesivat vuoden 2020 olleen ratkaiseva MMA–EU-suhteiden tulevaisuuden kannalta, kun otetaan huomioon uutta assosiaatiopäätöstä koskevat neuvottelut, EU:n monivuotinen rahoituskehys 2021–2027, brexit-prosessi ja Cotonoun sopimuksen jälkeinen kehys.